રાજકોટ એઇમ્સ સાઇટની મુલાકાત લઈ ઝડપી કામગીરી માટે અધિકારીઓ સાથે રીવ્યુ મીટીંગ કરતા કલેકટર અરુણ મહેશ બાબુ | News Updates
Home Gujarat રાજકોટ એઇમ્સ સાઇટની મુલાકાત લઈ ઝડપી કામગીરી માટે અધિકારીઓ સાથે રીવ્યુ...
રાજકોટ એઇમ્સ સાઇટની મુલાકાત લઈ ઝડપી કામગીરી માટે અધિકારીઓ સાથે રીવ્યુ મીટીંગ કરતા કલેકટર અરુણ મહેશ બાબુ
હોસ્પિટલ નિર્માણ અને અન્ય કામગીરીમાં સ્થાનિક લોકોને રોજગારી આપવા કલેકટરનું સૂચન
આગામી ૫૦ વર્ષનું ટ્રાફિક મેનેજમેન્ટ અને જરૂરિયાતો તેમજ છેવાડાના નાગરિકની જરૂરિયાત ધ્યાનમાં રાખીને રાજકોટથી એઈમ્સ સુધી કોરીડોર વિકસાવવા રાજ્ય સરકારમાં દરખાસ્ત કરાશે; કલેકટર અરુણ મહેશ બાબુ
રાજકોટ ગુજરાત રાજ્ય અને ખાસ કરીને સમગ્ર સૌરાષ્ટ્ર કચ્છના સામાન્ય નાગરિકોને ગુણવત્તાયુક્ત આરોગ્ય સારવાર સેવા આપવાના ઉમદા હેતુ સાથે રાજકોટ નજીક ખંઢેરી ખાતે નિર્માણાધીન એઇમ્સ સાઇટની મુલાકાત લઇ રાજકોટના કલેકટર અરુણ મહેશ બાબુએ એઇમ્સ અને માળખાગત પાયાની નાગરિક સેવાઓ સાથે જોડાયેલા મુખ્ય ડિપાર્ટમેન્ટના અધિકારીઓ સાથે એમ્સ ખાતે મીટીંગ યોજી હતી. કલેકટરએ જણાવ્યું હતું કે છેવાડાના સામાન્ય નાગરિક અને ગરીબ માણસ ને ધ્યાનમાં રાખીને કેન્દ્ર અને રાજ્ય સરકાર કામ કરી રહી છે. એઈમ્સ પણ આ ઉમદા સેવા અને ઉદ્દેશનું કેન્દ્ર બને તે માટે ઝડપી કામગીરી કરવા દરેક મુદ્દે ઝીણવટ ભર્યું અભ્યાસુ માર્ગદર્શન આપ્યું હતું.
એઈમ્સ સુધી પહોંચવા ૯૦ મીટર,૩૦ મીટર અને હાલનો ૧૦ મીટરનો હયાત રસ્તો તેમજ ફોરટ્રેક, ફલાય ઓવર, રેલવે સ્ટેશન, બસ સ્ટેશન, વીજળી પાણી અને વરસાદી પાણીના નિકાલ, પરિવહનને એકબીજાની લિંક આપી આગામી ૫૦ વર્ષની જરૂરિયાત ધ્યાનમાં રાખીને કોરીડોર વિકસે તે માટે કલેકટર એ રૂડા, માર્ગ-મકાન વિભાગ ,આર.એમ.સી ,જેટકો, રેવન્યુ તેમજ એઇમસના અધિકારીઓ સાથે આસપાસના વિસ્તારોની વીઝીટ કરીને નાગરિક સુવિધા માં એકસૂત્રતા જળવાઈ રહે તે માટે વધારાના પ્લાનિંગની દરખાસ્ત બધા જ ડિપાર્ટમેન્ટને સાથે રાખીને કરવાનું પણ આયોજન કર્યું હતું. જેમ જરૂરિયાત વધે તેમ-તેમ ફેરફારો ન કરવા પડે અને શરૂઆતનું નિર્માણ માત્રને માત્ર સામાન્ય માણસની જરૂરિયાત સગવડતા ધ્યાને રાખીને થાય તે માટે સંકલન કરવામાં આવ્યું હતું. આ પ્રોજેક્ટની કામગીરીમાં સ્થાનિક લોકોને રોજગારી મળે તે માટે કલેકટરએ સૂચન કર્યું હતું અને આ અંગે ઓથોરિટી દ્વારા પણ હકારાત્મક પ્રતિભાવ આપવામાં આવ્યો હતો.
કલેક્ટરની એઇમ્સ ની મુલાકાત દરમિયાન રાજકોટ ના ડાયરેક્ટર કર્નલ ચંદનદેવ કટોચે જુદા જુદા વિભાગની તબક્કાવાર પ્રગતિમાં રહેલી કામગીરીની વિગતો આપી હતી અને સ્ટાન્ડર્ડ અને ગુણવત્તાયુક્ત આરોગ્ય સેવા તબીબી શિક્ષણ સાથે સંશોધનની દ્રષ્ટિએ ઉભી થનાર વિવિધ સુવિધા માટે માળખાગત કામગીરી , વિવિધ બ્લોક, અને બિલ્ડીંગ આ અંગે માહિતી આપી હતી. રાજકોટ એઇમ્સ ડેપ્યુટી ડાયરેક્ટર શ્રમદીપ સિંહાએ જણાવ્યું હતું કે ડિસેમ્બર 2021થી ઓપીડી શરૂ કરવાના ધ્યેય સાથે સિવિલ વર્ક ઝડપથી પૂર્ણ થાય તે માટે તબકકાવાર કામગીરી આગળ વધી રહી છે.જિલ્લા કલેકટર સહિત રાજ્ય સરકારના વિવિધ વિભાગોનો અમને ખૂબ સહકાર મળી રહ્યો છે તેમ જણાવી અમારી ટીમ ગરીબ લોકોને રાજકોટમાં વહેલાસર સેવા સારવાર મળે તે માટે સરકાર અને એઈમ્સ ની હાઇવે ઓથોરિટી ના માર્ગદર્શન હેઠળ કામ કરી રહી છે. પ્રાંત અધિકારી વિરેન્દ્ર દેસાઈએ રાજ્ય સરકારના વિવિધ ડિપાર્ટમેન્ટ દ્વારા જુદી જુદી સેવાઓ માટે કરવામાં આવેલી અને મોકલવાની થતી દરખાસ્તો અને કરેલા સંકલનની વિગતો કલેકટર સમક્ષ રજૂ કરી હતી. એમ્સ ખાતે મીટીંગ અને સાઇટ મુલાકાત વેળાએ રૂડા આર એમ સી ,માર્ગ અને મકાન વિભાગ જેટકો સિંચાઈ ખાતુ, સંબંધિત મામલતદારો સહિતના અધિકારીઓ ઉપસ્થિત રહ્યા હતા.
Previous articleકેબિનેટ મંત્રી, રાજ્ય મંત્રી અને રાજ્ય (સ્વતંત્ર પ્રભાર) મંત્રીઓમાં શું છે તફાવત? તેમની પાસે કેટલો હોય છે પાવર? કેન્દ્રીય મંત્રીઓની સેલરી અંગે પણ જાણો
Next articleગુજરાતમાં વસતિ નિયંત્રણનો કડક કાયદો આવશે, સરકાર વિધાનસભાના ચોમાસુ સત્રમાં ખાસ બિલ લાવે એવી શક્યતા